Vaše excelencie, vážené dámy, vážení páni,

očakávala som, že po prvý krát na tejto konferencii vystúpim za iných okolností. No zdá sa, že pandémia COVID-19 ovplyvňuje všetko. Diktuje témy a ovplyvňuje naše konanie.

Ale ak máme spolu liečiť svet, ako napovedá téma tohtoročného Globsecu, nemalo by to tak byť. Mali by sme to byť *my*, kto prevezme iniciatívu a kto bude určovať tempo.

Dovoľte, aby som vysvetlila, čo tým myslím.

Pandémia sa stala záťažovým testom našej odolnosti, našej ekonomiky, našich inštitúcií, našich politikov, našej etiky a empatie. Odkryla naše silné stránky, ale aj slabé miesta.

V mnohých ohľadoch odhalila to najlepšie z nás. Najmä ak hovoríme o našich občanoch. Mali sme možnosť sledovať ochotu spolupracovať, zomknúť sa a pomáhať jeden druhému. Konať v dobrej viere a starať sa o iných ľudí, ktorí nám boli doposiaľ možno cudzí. Boli sme svedkami bezprecedentného rozhodnutia európskych lídrov znovu naštartovať naše ekonomiky. Naše najlepšie mozgy pracujú 24 hodín denne a sedem dní v týždni na novej vakcíne.

Počas pandémie však vyplávali na povrch aj naše slabé stránky. Zistili sme aké krehké sú naše ekonomiky. Mali sme možnosť sledovať, akou hrozbou je chudoba a obmedzený prístup k základným službám, akými sú zdravotná starostlivosť, či vzdelanie. Pandémia odhalila skutočnú kapacitu a limity nášho krízového manažmentu, ktorý dlhé roky odpočíval v mieri. Opäť sme mali možnosť vidieť, že šírenie dezinformácií a hoaxov môže mať smrteľné následky.

Táto kríza tiež ukázala, že pokušenie zneužívať moc je stále veľké. Že právny štát a demokratické princípy môžu rýchlo erodovať. Žiaľ, dokonca aj v demokratickej Európe.

Tieto výzvy pritom nie sú vôbec nové. A preto samotná liečba nestačí. Potrebujeme tiež budovať imunitu a ochoreniam predchádzať.

Pandémia nám v tomto dala jedinečnú príležitosť, aby sme veci mohli robiť lepšie. Potrebujeme liečebný proces, ktorý presahuje naše zdravotné systémy a zahŕňa celú našu spoločnosť.

Dnes chcem preto hovoriť o tomto každodennom úsilí, ktorého cieľom je udržať našu spoločnosť zdravú, imúnnu a odolnú. A tiež o osobitnej zodpovednosti lídrov v tomto procese.

Toto úsilie musí zahŕňať tri hlavné komponenty: rešpekt pravidiel, dobre fungujúce inštitúcie a vzájomnú dôveru medzi občanmi a ich štátmi.

Najprv by som rada hovorila o pravidlách.

Našu silu, našu odolnosť a stabilitu možno budovať len na pravidlách a princípoch. Naopak, nerešpektovanie alebo zneužívanie pravidiel nás oslabuje. Toto nie je teoretický konštrukt. Nie je to ani filozofická diskusia. Je to fakt. Ak sa porušujú pravidlá, vzniká škoda našim obyvateľom a našim štátom. A to vedie k nestabilite, neistote a nedôvere.

Škody utrpí aj naša dôveryhodnosť. Ako môžeme šíriť myšlienky demokracie, právneho štátu a spravodlivosti v našom susedstve aj mimo neho, ak tolerujeme, alebo odmietame naprávať naše vlastné nedostatky?

Začať preto musíme doma. Nemôžeme zatvárať oči, ak vidíme, že pravidlá sa nerešpektujú. Predtým než začneme politikárčiť by sme mali najprv diskutovať a konzultovať. Ale ak otvorený a úprimný dialóg neprinesie žiadne zlepšenie, musíme zvážiť aj iné opatrenia. Miesto ostychu musíme dať jednoznačne najavo, že dodržiavanie pravidiel a využívanie benefitov, vrátane európskych fondov, musí byť *vždy* a *úzko* previazané. Pretože jedno bez druhého nemôže existovať.

Chcem jasne zdôrazniť, že cieľom nie je niekoho trestať. Cieľom je udržať našu spoločnosť zdravú, zachovať dôveru medzi nami a poskytnúť základnú ochranu našim inštitúciám.

Teraz mi dovoľte niekoľko slov k inštitúciám.

Počas koronakrízy narástol dopyt po efektívnejšom vládnutí viac ako kedykoľvek predtým.

Rastie tlak na výkon našich demokratických štátov a medzinárodné inštitúcií. No tie sú zároveň oslabované – ako zvonku, tak aj zvnútra.

Na domácej scéne sú naše štátne inštitúcie podkopávané a brzdené populizmom, straníckymi záujmami, či korupciou. Na medzinárodnej scéne oslabuje naše globálne úsilie rastúca súťaž medzi štátmi a uprednostňovanie krátkodobých egoistických cieľov pred spoločnými riešeniami.

Na riešenie týchto problémov nebude stačiť iba spolupráca a dobrá vôľa. Potrebujeme mať istotu, že naše inštitúcie sú dobre vybavené, bezpečné, chránené a efektívne. Osobitná zodpovednosť leží na pleciach nás, politických lídrov. Musíme prestať oslabovať naše inštitúcie. Útoky a spochybňovanie musíme nahradiť podporou. Škrtanie zdrojov snahou o vylepšenie. A lámanie palice väčšou angažovanosťou.

V skratke, našou úlohou je inštitúcie imunizovať. A to sa týka aj ich bezpečnosti. Najmä, ak na ne vytvára dodatočný tlak nástup nových technológií a neustále rastúci význam dát. Pri posilňovaní imunity našich inštitúcií sa preto musíme držať našich princípov a ich technické vybavenie vložiť do spoľahlivých rúk. Teda do rúk našich spojencov a partnerov. V tomto prípade nemôžeme uprednostňovať ekonomickú výhodnosť, pred zodpovednosťou a národnou bezpečnosťou. Pretože lukratívny obchod dnes, môže pre nás znamenať kritickú závislosť a zraniteľnosť zajtra.

Na záver chcem hovoriť o dôvere.

O dôvere našich občanov v štát, v jeho inštitúcie, v spoločné pravidlá a v ich politických zástupcov. Dôvera znamená pre našich občanov istotu, že sú chránení pravidlami, ktoré platia pre každého rovnako. Možnosť spoľahnúť sa, že ak sa pravidlá nedodržiavajú, inštitúcie poskytnú včasnú nápravu. Že ak sú slobody, bezpečnosť, zdravie a sociálna stabilita ohrozené, politici budú konať rýchlo, rozhodne a efektívne. A že sa budú rozhodovať na základe faktov, nie na základe politických kalkulácií.

S nastupujúcou druhou vlnou koronavírusu sme svedkami infodémie. Tá nám ukazuje, že absencia základnej dôvery občanov v politiku a politikov môže mať smrtiace následky. Najjednoduchšie by bolo obviniť z erózie dôvery médiá, vzdelávací systém alebo internet.

Ale čo politici - vzbudzujú dnes oni v občanoch dôveru?

Prirodzenou povahou moci je jej expanzívnosť. My, politici, by sme si mali byť tejto charakterovej črty moci vždy vedomí. A preto by sme mali našej moci pridať aj ďalšiu kvalitu - sebakontrolu.

Sebakontrola znamená nezneužívať legislatívnu väčšinu na zmeny v zákonoch len preto, lebo sa niekomu páčia. Sebakontrola znamená nebiť ľudí na uliciach Bieloruska, len preto lebo žiadajú dodržiavanie základných práv a neporušovať tieto práva pre politické ciele tak, ako sa to stalo v prípade Alexeja Navaľného.

Sebakontrola tiež znamená NEZNEUŽÍVAŤ demokratické štandardy pod zámienkou opatrení v boji proti šíreniu COVID-19. A znamená tiež chladnokrvne nepodnecovať nenávisť voči menšinám.

Sebakontrola znamená zodpovednosť. Zodpovednosť posilňuje dôveru, ktorá sa nikdy nebuduje sama. Je potrebné si ju zaslúžiť.

Dámy a páni, súčasná kríza obnažila naše chyby, naše nedostatky a náš egoizmus. Pripomenula nám, že pravidlá existujú preto, aby sme ich dodržiavali, nie zneužívali. A že inštitúcie máme miesto spochybňovania posilňovať a podporovať.

Kríza nám však dala zároveň šancu na liečbu a nápravu. Máme šancu opraviť pokazené časti, doplniť to čo nám chýba a posilniť našu odolnosť.

Mali by sme preto túto krízu vnímať ako príležitosť robiť veci lepšie, viac a konať spolu. Naši občania nás zvolili, aby sme riešili problémy, a nie preto, aby sme sa nad nimi ľutovali.